Horner sien nie Hamilton in Red Bull-toekomsRed Bull se Christian Horner. Foto: Andrej Isakovic/AFP. Terwyl die riemtelegramme die ronde oor Lewis Hamilton se F1-toekoms doen, het Christian Horner sy brandweerpak aangetrek: Daar is beslis gŉ vuurtjie by dié rokie dat die sewemalige wêreldkampioen moontlik in die toekoms agter die stuur van ŉ Red Bull sal skuif nie. “Kyk, ek dink wat Lewis in sy loopbaan bereik het, is ŉ ongelooflike prestasie, maar ons is baie tevrede met die renjaers in ons span. Hulle is toegewyd en sal deel van ons opset bly – nie net vanjaar nie maar ook volgende jaar,” het die Red Bull-spanbaas vir Sky Sports gesê. Max Verstappen is die verdedigende wêreldkampioen, terwyl die geruite vlag vir Sergio Perez in Saoedi-Arabië geswaai is. “Ek weet nie waar en hoe ons vir Lewis sou inwerk nie, maar ek is seker dat Mercedes binnekort dinge sal regruk. Ons kan hom beslis nie afskryf nie.” Hamilton het self in ŉ vorige onderhoud gesê dat hy nie sommer sal hensop nie – hy is bereid om vir elke liewe punt te veg. “Mercedes het verlede jaar ŉ moeilike jaar gehad en ek is steeds deel van die opset. Terselfdertyd maak dit ook nie saak of vanjaar ŉ moeilike jaar gaan wees of nie; ek sal steeds hier wees,” het die ervare Britse renjaer gesê. Max Verstappen en Sergio Perez. Foto: Andrej Isakovic/AFP. Horner het ook ŉ moontlike tweespalt in die Red Bull-span afgelag. Verstappen en Perez wil immers al twee ewe graag wen. “Die renaksie op die baan was tot dusver fantasties gewees en ons het ŉ bobaas-tweestryd tussen ons renjaers in Saoedi-Arabië gesien. Wanneer ŉ paar talentvolle renjaers mekaar in topmotors opdreun, is dit sommer ŉ skouspel op sy eie.” Hy meen egter dat die ander spanne ook binnekort sal begin saamgesels. Die Australiese Grand Prix word hierdie naweek in Melbourne beslis en die aksie sal regstreeks op SuperSport uitgesaai word. Jaerspunteleer: Vervaardigerspunteleer: